ข่าวประชาสัมพันธ์

**Q-CON สานพลังกรมพัฒนาที่ดิน  
พลิกฟื้นปรับปรุงคุณภาพดินด้วยเศษวัสดุอิฐมวลเบา** **ยกระดับคุณภาพชีวิตเกษตรกร**

****

บริษัท ควอลิตี้คอนสตรัคชั่นโปรดัคส์ จำกัด (มหาชน) หรือ Q-CON ในธุรกิจซีเมนต์และผลิตภัณฑ์ก่อสร้าง เอสซีจี ร่วมกับกรมพัฒนาที่ดิน จัดทำโครงการ “**การศึกษาและวิจัยการประยุกต์ใช้วัสดุพรุนในการปรับปรุงบำรุงดินเพื่อการเกษตร”** โดยการนำเศษวัสดุอิฐมวลเบาคิวคอนเหลือใช้มาเพิ่มมูลค่า ปรับสภาพความเป็นกรด  
ของดิน และเพิ่มความพรุนในเนื้อดิน เพื่อปรับสภาพผืนดินแข็ง ดินเปรี้ยว ดินแน่น หรือดินขาดจุลินทรีย์ ให้กลับมาอุดมสมบูรณ์ เพาะปลูกได้เต็มประสิทธิภาพ ผลผลิตเพิ่มขึ้น ลดต้นทุนรายจ่ายในการใช้สารเคมี เพิ่มรายได้   
ให้กับชุมชน มุ่งสู่สังคมปลอดภัย สิ่งแวดล้อมไร้มลพิษ ยกระดับคุณภาพชีวิตเกษตรกรอย่างมั่นคงยั่งยืน

**นางสาวเบญจพร ชาครานนท์ อธิบดีกรมพัฒนาที่ดิน** เปิดเผยว่า “หนึ่งในยุทธศาสตร์สำคัญของ  
กรมพัฒนาที่ดิน ตามแผนแม่บทยุทธศาสตร์ชาติ 20 ปี คือ การบริหารจัดการทรัพยากรดินอย่างสมดุลและยั่งยืน   
ด้วยการฟื้นฟู ปรับปรุงดิน การอนุรักษ์ดินและน้ำ เพื่อพัฒนาองค์ความรู้ด้านการปรับปรุงบำรุงดินให้มีความถูกต้องตามหลักวิชาการ ส่งเสริมมาตรการปรับปรุงบำรุงดินให้เกษตรกรสามารถนำไปปฏิบัติได้อย่างแพร่หลาย และเพื่อให้เกษตรกรมีพื้นที่ทำการเกษตรที่มีความอุดมสมบูรณ์ และเกิดการใช้ประโยชน์อย่างยั่งยืน โดยหลักการปรับปรุงบำรุงดิน คือการจัดการเพื่อทำให้ดินอยู่ในสภาพที่เหมาะสมสำหรับพืชที่ต้องการปลูก ในดินเดียวกันหากปลูกพืชต่างชนิดกัน อาจจะมีรายละเอียดของการปรับปรุงดินต่างกัน ดังนั้นจำเป็นต้องมีการตรวจสอบดินและวิเคราะห์ดิน เพื่อนำไปสู่วิธีการปรับปรุงบำรุงดินต่อไป โดยความร่วมมือในโครงการ“การศึกษาและวิจัยการประยุกต์ใช้วัสดุพรุนในการปรับปรุงบำรุงดินเพื่อการเกษตร” กรมพัฒนาที่ดินจะให้การสนับสนุนองค์ความรู้วิทยาการด้านดิน ข้อมูลดิน การวิเคราะห์ดิน โดยใช้ชุดตรวจสอบดินภาคสนามและให้คำปรึกษา แนะนำ ด้านเทคนิค แก่เกษตรกรในโครงการฯ ให้สามารถใช้เศษวัสดุพรุนในการปรับปรุงบำรุงหน้าดิน เพื่อการเกษตรที่เหมาะสมตามค่าวิเคราะห์ดิน ตลอดจนการให้ความรู้ และการฝึกอบรมแก่เกษตรกรในการใช้งานแอพลิเคชั่นของกรมพัฒนาที่ดิน อาทิ “กดดูรู้ดิน”   
“ LDD On FARM” “น้องดินดี” เพื่อให้เกิดประโยชน์สูงสุดต่อการนำไปใช้ทางเกษตรกรรม”

**นายณรงค์เวทย์ วจนพานิช กรรมการผู้จัดการ บริษัท ควอลิตี้คอนสตรัคชั่นโปรดัคส์ จำกัด (มหาชน) หรือ Q-CON** กล่าวว่า ด้วยขั้นตอนการผลิตอิฐมวลเบาคิวคอนจะเลือกใช้แต่วัตถุดิบธรรมชาติคุณภาพสูง เช่น ปูนซีเมนต์ปอร์ตแลนด์ ประเภท 1 ปูนขาว ทรายและน้ำ เป็นต้น นำมาผ่านกระบวนการผลิตในระบบอบไอน้ำภายใต้ความดันสูง ทำให้มีคุณสมบัติในการช่วยเป็นฉนวนกันความร้อน ประหยัดพลังงาน มีความแข็งแรง และกันเสียงได้เป็นอย่างดี ขณะเดียวกันรูปลักษณ์ภายในของอิฐมวลเบาคิวคอน จะมีฟองอากาศ เป็นรูพรุนเล็กๆ กระจายอยู่ในเนื้อวัสดุอย่างทั่วถึงสม่ำเสมอ ทำให้มีน้ำหนักเบากว่าอิฐชนิดอื่นๆ ทั้งยังมีผลวิจัยเดิมที่ทางคิวคอนเคยดำเนินการร่วมกับหน่วยงานภายนอกจึงเหมาะสมที่จะนำมาพัฒนาเป็นวัสดุที่ช่วยปรับปรุงบำรุงดิน ปรับสมดุลและเพิ่มอากาศ แก้ปัญหาหน้าดินแก่เกษตรกรได้ ด้วยเหตุนี้ บริษัทฯ จึงจับมือร่วมกับกรมพัฒนาที่ดิน จัดทำโครงการ “การศึกษาและวิจัยประยุกต์ใช้วัสดุพรุนในการปรับปรุงบำรุงหน้าดิน” โดยวัสดุหลักที่จะนำมาใช้ คือ เศษวัสดุอิฐมวลเบา Q-CON ซึ่งมีคุณสมบัติเป็นวัสดุพรุน ช่วยแก้ปัญหาดินเปรี้ยวให้เป็นกลางได้และเพิ่มความสมบูรณ์ให้กับดิน

โครงการ “การศึกษาและวิจัยประยุกต์ใช้วัสดุพรุนในการปรับปรุงบำรุงหน้าดิน” นี้มีวัตถุประสงค์เพื่อการปรับปรุงบำรุงดินให้เกิดความอุดมสมบูรณ์เหมาะสมทางการเกษตร สามารถทำการเกษตรให้มีประสิทธิภาพ รวมถึงพัฒนาเกษตรกรให้มีความรู้ความเข้าใจด้านการปรับปรุงบำรุงดินอย่างถูกต้อง และนำความรู้ไปปรับใช้ในที่ดินของตนเอง ตลอดจนการส่งเสริมและพัฒนาคุณภาพชีวิตให้เกษตรกรมีความเป็นอยู่ที่ดีขึ้น

Q-CON ในธุรกิจซีเมนต์และผลิตภัณฑ์ก่อสร้าง เอสซีจี มุ่งมั่นดำเนินธุรกิจตามแนวทางการพัฒนาอย่างยั่งยืน และ ESG 4 Plus ของเอสซีจี “มุ่ง Net Zero - Go Green - Lean เหลื่อมล้ำ - ย้ำร่วมมือ ภายใต้ความเชื่อมั่น โปร่งใส”เพื่อเป็นส่วนหนึ่งที่จะช่วยให้ธุรกิจ สังคม และสิ่งแวดล้อม เติบโตและอยู่ร่วมกันได้อย่างยั่งยืน

//////////////////////////////////////////////////////